

**REPUBLIKA E SHQIPËRISË**

**MINISTRIA E EKONOMISË, KULTURËS DHE INOVACIONIT**

**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

**RAPORTI PËRMBLEDHËS I AKREDITIMIT**

**PËR SHKOLLËN E MESME PROFESIONALE**

**“CHARLES TELFORD ERICKSON”, GOLEM-KAVAJË**

**QERSHOR 2024**

1. **BAZA LIGJORE**

Procesi i Akreditimit për ofruesit e arsimit dhe formimit profesional, ka filluar për herë të parë në Shqipëri, mbështetur në Ligjin Nr. 15-2017 datë 16.02.2017 “*Për Arsimin dhe Formimin Profesional në Republikën e Shqipërisë”* i ndryshuar, në Urdhrin nr. 128, datë 6.7.2021 për miratimin e “*Rregullores për Standardet, kriteret dhe procedurat e akreditimit të ofruesve të arsimit dhe formimit Profesional*” të Ministrisë së Financave dhe Ekonomisë (MFE), në rregulloren e brendshme *për organizimin dhe funksionimin e Agjencisë Kombëtare të Arsimit, Formimit Profesional dhe Kualifikimeve* dhe në urdhrin e brendshëm të AKAFPK-së me nr. 23, datë 12.05.2023 “*Për miratimin e udhëzuesit për procedurat e përzgjedhjes, organizimit dhe etikës profesionale të specialistëve si vlerësues të jashtëm, si dhe procedurat e brendshme në zbatim të procesit të akreditimit në institucionet ofruese të AFP-së”.*

1. **KONTEKSTI I OFRUESIT:**

Shkolla e Mesme Profesionale “Charles Telford Erickson”, i hapi dyert më 25 Gusht 1925. Drejtimet në këto vite kanë qenë agronomi, veterinari, zootekni, drejtime të cilat i mbështetën nga misionari amerikan Charles Telford Erickson, emrin e të cilit mban shkolla që nga viti 2012 e në vazhdim. Këto drejtime u mbështetën në ato vite me kurrikula amerikane dhe profesorë amerikane. Gjatë viteve 1945-1990, ishte shkolla më e mirë bujqësore në Shqipëri. Momentalisht, në këtë shkollë ofrohen 5 kualifikime profesionale. Pas këtyre viteve, shkollës iu shtua drejtimi Hoteleri-turizëm, Mësuesi, dhe Ekonomi dhe pati një rritje të theksuar të nxënësve në shkollë si dhe të atyre që akomodoheshin në konvikt. Pas heqjes së këtyre drejtimeve si dhe heqjes së administrimit të konviktit nga shkolla të Bashkia Kavajë, ra ndjeshëm numri i nxënësve si në shkollë ashtu edhe në konvikt.

Godina është e ndërtuar rishtazi në vitin 2017 duke siguruar kushtet optimale për zhvillimin e një procesi mësimor cilësor. Shkolla është e pajisur me sistem ngrohjeje duke mundësuar kështu një mësim normal gjatë gjithë periudhës. Hapësirat në shkollë janë të mirë ndriçuara dhe të ajrosura. Shkolla është e pajisur me shkallë emergjence, me rampë dhe ashensor e përshtatur për personat me aftësi ndryshe.

Shkolla e Mesme Profesionale, “Charles Telford Erickson”, Golem-Kavajë, aplikoi për akreditim pranë Agjencisë Kombëtare të Arsimit, Formimit Profesional dhe Kualifikimeve, për kualifikimet profesionale të reja, sipas niveleve përkatëse në KSHK:

1. Kualifikimi Profesional “Bujqësi”, Niveli II në KSHK, H-II-22

2. Kualifikimi Profesional “Agroturizëm”, Niveli III në KSHK, H8-III-18

3. Kualifikimi Profesional “Bujqësi”, Niveli IV në KSHK, H-IV-20

4. Kualifikimi Profesional “Ekonomi-Biznes”, Niveli II në KSHK, L-II-21

5. Kualifikimi Profesional “Llogari”, Niveli IV në KSHK, L4-IV-19

6. Kualifikimi Profesional “Veterinari”, Niveli IV në KSHK, N-IV-21

1. **PËRMBLEDHJA E PROCESIT**

Ofruesi publik Shkolla e Mesme Profesionale, “Charles Telford Erickson”, Golem-Kavajë, me adresë Bulevardi i Palmave, pranë Xhamisë, Golem-Kavajë, depozitoi kërkesën për akreditim pranë AKAFPK-së me nr. prot 192 datë 28.4.2023, dhe protokolluar pranë AKAFPK-së me nr. 185 prot., datë 02.05.2023.

AKAFPK-ja pasi shqyrtoi dokumentacionin e aplikimit, vendosi për nisjen e procedurës së akreditimit. Në zbatim të Urdhrit nr. 128/2021 të MFE nisi procesin e Akreditimit duke ngritur dhe konsoliduar grupin e vlerësuesve të jashtëm (GVJ), përmes një procedure të miratuar më parë.

Vizita e grupit të vlerësuesve të jashtëm, i përbërë prej 3 anëtarësh, zgjati 3 ditë sipas një axhende të përcaktuar prej tyre dhe të dakortësuar me ofruesin.

Procesi i akreditimit ka kaluar në hapat e pasqyruara si më poshtë:

1. Studimi i dosjes së dokumenteve të akreditimit, dosjes së vetëvlerësimit dhe raportit përmbledhës të këtij procesi (*para dhe pas vizitës*)
2. Takime të përbashkëta të GVJ për të sqaruar çështje të cilat kërkonin diskutime/sqarime. Takimet janë zhvilluar ‘*direkt’* dhe “*online*”;
3. Përcaktimi dhe aplikimi i metodave të mbledhjes së të dhënave te ofruesi
4. Aplikimi i pyetësorëve (*google form ose hard copy*)
5. Shkrimi i raportit, i cili është punuar në “*Drive form*” ka ndihmuar shumë në punën e përbashkët për një raport sa më cilësor.
6. Dorëzimi i raportit paraprak nga GVJ në AKAFPK (*i firmosur*) së bashku me evidencat mbështetëse.
7. Marrja e komenteve nga AKAFPK dhe rishikimi i raportit paraprak nga GVJ.
8. Hartimi dhe dorëzimi i raportit me reflektimet dhe sugjerimet përkatëse.

**METODAT E PËRDORURA:**

**Vëzhgimi:** Konsiston në aplikimin e formateve standarde të vëzhgimit të ambienteve të ofruesit dhe të proceseve mësimore të mësimdhënies dhe mësimnxënies, formularët e vëzhgimit të dokumentacioneve të ofruesit.

**Pyetësorë:** Janë aplikuar pyetësorë me grupet e interesit, në google form dhe hard copy duke përzgjedhur kampione përfaqësuese nga të gjitha kualifikimet profesionale që ofruesi kërkon të akreditojë.

**Intervista:** Janë realizuar me grupet e interesit ballë për ballë, pasi janë realizuar vëzhgimet dhe pyetësorët. Intervistat kanë qenë të strukturuara ose gjysmë të strukturuara. Mbledhja e informacioneve me këtë metodë ka lehtësuar komunikimin për të dhënë sqarime pikëpyetjeve të vlerësuesve të jashtëm në lidhje me kritere të caktuara.

**Fokus grupe:** Një metodë e cila ka shkurtuar kohën në mbledhjen e të dhënave nëpërmjet të cilit një vlerësues i jashtëm i përcaktuar si moderator ka intervistuar disa pjesëmarrës nga i njëjti grup interesi.

**Puna në grup:** Ndarja e punës për secilin vlerësues, për grumbullimin dhe përpunimin e dokumentacionit. Të gjitha vlerësimet dhe rekomandimet janë diskutuar dhe kanë dalë nga mendimi i përbashkët i GVJ. Drejtuesja e GVJ ka udhëhequr punën dhe ka komunikuar me AKAFPK-në për çdo problematikë. Në fund të procesit të akreditimit, Raporti përfundimtar u pranua gjerësisht nga të gjithë aktorët dhe më poshtë u prezantuan përpara Ministrit të Ekonomisë, Kulturës dhe Inovacionit gjetjet kryesore dhe një sërë rekomandimesh që ofruesi publik Shkolla e Mesme Profesionale “Charles Telford Erickson”, Golem-Kavajë,do të duhet të ndjekë më tej.

1. **GJETJET PËR 5 FUSHAT E CILËSISË**

**Fusha 1 Menaxhimi.**

Gjatë analizës për treguesit,  kriteret që përdoren për akreditimin e ofruesit të AFP-së nëpërmjet të dhënave, evidencave  që mbështesin vlerësimin, dokumenteve dhe evidencave të mbledhura për fushën 1 “Menaxhimi”, u konstatua se në shkollë hartohen dokumentet e kërkuara me ligj. Në planet afatmesëm dhe vjetor janë evidentuar pikat e forta dhe pikat e dobëta dhe janë planifikuar aktivitete për forcimin e pikave të forta dhe përmirësimin e pikave të dobëta. Shkolla ka planin financiar dhe në planet afatmesëm dhe vjetor ka planifikuar buxhetin e nevojshëm për arritjen e objektivave. Këqyrja e dokumentacionit të shkollës si dhe vëzhgimi nga afër i aktivitetit të saj, ofroi një panoramë jo shumë të qartë të mënyrës së organizimit dhe shfrytëzimit të burimeve në arritjen e rezultateve që shkolla ka përcaktuar në synimet e saj por ka vend për përmirësim. Janë dokumentuar të gjitha proceset dhe rezultatet e pritshme, puna  në grup, përfshirja dhe  konsultimi me të gjithë grupet e interesit (përfaqësues të punëdhënësve, të mësimdhënësve, të nxënësve, prindërve) si në menaxhim  dhe vendimmarrje, duke përdorur ciklin e cilësisë dhe duke menaxhuar të gjithë, burimet njerëzore, materiale e financiare.

Analiza e rezultateve të arritura, e cila është nxjerrë mbi bazën e një procesi që prek çdo aspekt të menaxhimit, siç është vetëvlerësimi, ka përcaktuar pikat e dobëta dhe të forta të institucionit. Plani i përmirësimit është ndërtuar mbi bazën e elementeve të sipërpërmendur.

**Kriteri 1.5.1.7** “*Vlerësimi i stafit mësimdhënës dhe jo mësimdhënës lidhet me nivelin e arritjeve të synimeve strategjike, të aktiviteteve, treguesve të përcaktuar në planin afatmesëm dhe planin vjetor”,* **rezulton i pa përmbushur**, mbështetur në vlerësimin e bërë nga GVJ në Raportin përfundimtar të Akreditimit.

**Kriteri 1.5.3.1** *“Drejtoria/njësia përkatëse e ofruesit të AFP-së krijon një inventar të praktikave të mira me shembuj të metodave të mira të mësimdhënies dhe të të nxënit, të aftësimit praktik, të cilat mblidhen nga programe të zhvillimit profesional (të brendshëm dhe të jashtëm), si dhe në sajë të marrëdhënieve dhe bashkëpunimit me institucionet, organizatat dhe grupet e interesit në nivel kombëtar dhe ndërkombëtar”,* **rezulton i pa përmbushur**, mbështetur në vlerësimin e bërë nga GVJ në Raportin përfundimtar të Akreditimit.

**Kriteri 1.5.3.2** *“Praktikat dhe shembujt nga inventari i praktikave të mira përdoren për të përmirësuar menaxhimin e ofruesit të AFP-së, si dhe proceset dhe rezultatet e mësimdhënies dhe të nxënit”* **rezulton i pa përmbushur**, mbështetur në vlerësimin e bërë nga GVJ në Raportin përfundimtar të Akreditimit.

**Kriteri 1.6.1.5** *“Buxheti përmban zëra për programet e zhvillimit profesional të personelit drejtues, mësimdhënës dhe mbështetës”* **rezulton i pa përmbushur**, mbështetur në vlerësimin e bërë nga GVJ në Raportin përfundimtar të Akreditimit*.*

**Fusha 2 Marrëdhënia dhe bashkëpunimi**.

Gjatë analizës për treguesit,  kriteret që përdoren për akreditimin e ofruesit të AFP-së nëpërmjet të dhënave, evidencave  që mbështesin vlerësimin, të mbledhura për fushën 2 “Marrëdhënia dhe bashkëpunimi”, u konstatua se partnerët dhe komuniteti vendas i biznesit  nuk janë të identifikuar qartë në planin afatmesëm 2021-2025; dhe planin vjetor 2022-2023. Drejtoria dhe stafi i IoAFP-së komunikojnë sistematikisht me komunitetin vendas të biznesit. Për aftësimin praktik të kualifikimit, IoAFP vë në dispozicion mjedise të praktikës profesionale të specializuara  të tij dhe te bizneseve partnere sipas standardeve të profesioneve dhe standardeve të kualifikimeve profesionale por për njërin nga kualifikimet profesionale “Veterinari” mungojnë baza materiale e nevojshme për realizimin e moduleve praktikes, për të cilin janë dhënë rekomandime përkatëse. Mbështetur në dokumentet e poshtërenditura dhe vizita në shkollë GVJ konstatoi se drejtoria e IoAFP-së ka bërë përpjekje për të pasur komunikime të vazhdueshme me institucionet vendore. Drejtoria e IoAFP-së krijon partneritete zyrtare me institucionet arsimore kombëtare dhe ndërkombëtare, por jo për zhvillimin e përbashkët të programeve dhe përdorimin e përbashkët të burimeve (të ambienteve, të materialeve ndihmëse për mësimdhënien dhe materialeve mësimore, të stafit, të programeve për zhvillimin profesional të stafit, etj.) dhe ruan të dhëna mbi rezultatet e partneritetit.

**Kriteri 2.1.2.4** “*Drejtoria e ofruesit të AFP-së mbledh rregullisht informacione (feed-back) nga institucionet e vetëqeverisjes vendore mbi veprimtarinë dhe rezultatet e ofruesit të AFP-së (edhe përmes anketave/pyetësorëve mbi kënaqësinë)”* **rezulton i pa përmbushur**, mbështetur në vlerësimin e bërë nga GVJ në Raportin përfundimtar të Akreditimit*.*

**Kriteri 2.4.2.3** *“Drejtoria e ofruesit të AFP-së krijon partneritete zyrtare me institucionet arsimore kombëtare dhe ndërkombëtare për zhvillimin e përbashkët të programeve dhe shfrytëzimin e përbashkët të burimeve (të ambienteve, të materialeve ndihmëse për mësimdhënien dhe materialeve mësimore, të stafit, të programeve për zhvillimin profesional të stafit, etj.) dhe ruan të dhëna mbi rezultatet e partneritetit”* **rezulton i pa përmbushur**, mbështetur në vlerësimin e bërë nga GVJ në Raportin përfundimtar të Akreditimit*.*

**Fusha 3 Kurrikula e zbatuar.**

Shkolla harton kurrikulën në përputhje me kërkesat e skeletkurrikave të kualifikimeve profesionale që shkolla ofron. Programet mësimore hartohen në bashkëpunim me departamentet përkatëse ose me ekipet kurrikulare. Nxënësit nuk ndihen të ngarkuar nga mënyra e organizimit të orëve mësimore. Në shkollë ka burime të ndryshme për mësimdhënien dhe nxënien si: literaturë të ndryshme, bazë materiale për zhvillimin e praktikave profesionale etj. Infrastruktura IT, përdoret nga mësuesit po ka nevojë për përmirësim. Infrastruktura e shkollës është e përshtatshme për arritjen e rezultateve të pritshme të nxënies. Klasat, laboratorët, salla e konferencave janë vlerësuar dhe plotësuar. Mjediset e praktikës profesionale në shkollë janë funksionale por kanë nevojë për ristrukturim: Serrat janë të pa mbuluara, mungon ambienti i magazinimit të ushqimeve, vendqëndrimi i kafshëve (padoku) është i pa mbuluar. Ambienti i përshtatur si klasë në Bazën eksperimentale është pa sistem ngrohjeje. Matrikullimi i kafshëve bujqësore (gjedh, dhen) nuk është bërë i plotë dhe nuk janë rinovuar kartelat përkatëse. Mungon baza materiale për realizimin e moduleve praktike në kualifikimin profesional “Veterinari”. Për këto mangësi të konstatuara janë dhënë rekomandimet përkatëse.

**Fusha 4 Mësimdhënia dhe të nxënit.**

Shkolla ofron mjedise të sigurta dhe të përshtatshme për zhvillimin e një procesi mësimor optimal. Mësuesit e shkollës janë të kualifikuar dhe kanë realizuar trajnime për zhvillimin profesional. Nga pyetësorët, intervistat me nxënësit dhe vëzhgimi i orëve mësimore konstatohet se mësuesit krijojnë një mjedis të sigurt dhe miqësor për nxënësit duke nxitur zhvillimin e mendimit kritik. Nxënësit e vlerësojnë ngarkesën të përballueshme dhe se mësuesit i mbështesin për të përmirësuar rezultatet e tyre. Planet mësimore janë të hartuara në përputhje me kurrikulat dhe sipas udhëzimeve zyrtare, por jo të gjithë mësuesit përcaktojnë rezultatet e të nxënit në fushën sociale dhe emocionale. Planifikohen veprimtari ndërkurrikulare për të lidhur konceptet e marra në disa fusha. Shkolla ofron shërbimin e orientimit në karrierë dhe kjo është e publikuar në rrjetet sociale të saj. Nxënësit marrin pjesë në aktivitete të ndryshme ndërkurrikulare që kanë në fokus gjithëpërfshirjen. Klasat janë të përshtatshme për zhvillimin normal të mësimit por ambientet e bazës eksperimentale janë pa sistem ngrohje.

**Fusha 5 Vlerësimi.**

Mësimdhënësit e shkollës planifikojnë instrumente vlerësuese, të cilat iu prezantohen nxënësve paraprakisht. Përdoren instrumente të ndryshëm dhe nxënësi motivohet në mënyrë të vazhdueshme për përmirësim. Rezultatet e provimeve të nivelit janë pozitive. Pjesë e komisioneve janë gjithashtu përfaqësues të biznesit duke simuluar kushte reale me ato të biznesit. Në shkollë zhvillohet paraprovimi i Maturës Shtetërore Profesionale për të parapërgatitur nxënësit, kurse provimet e Maturës Shtetërore zhvillohen në një shkollë tjetër. Nxënësit nuk kanë shumë diferenca nga rezultatet e vlerësimit të vazhduar dhe atij përfundimtar. Shkolla zotëron një formular ankimimi, por nuk ka asnjë rast ankimimi.

1. **REKOMANDIMET E RAPORTIT PËRFUNDIMTAR**

**Fusha 1 Menaxhimi**

**Rekomandimi 1 (Kriter bazë 1.1.1.1)**

Në vitin shkollor 2023-2024 e në vijim në komisionin e ardhshëm të shëndetit, sigurisë, mirëmbajtjes dhe mjedisit, nxënësi të jetë nga qeveria e nxënësve.

**Rekomandimi 2 (Kriter bazë 1.1.1.1)**

Në vitin shkollor 2023-2024 e në vijim të dokumentohet zgjedhja e anëtarëve të Këshillit të Etikës dhe Sjelljes sipas nenit 53 pikës 8, 9, 10, të udhëzimit nr. 14, datë 27.5.2021 *“Për mënyrën e organizimit dhe veprimtarisë së institucioneve të arsimit dhe formimit profesional, si dhe aspektet e menaxhimit të burimeve njerëzore, përbërjes së njësisë së zhvillimit të ofruesve të arsimit dhe formimit profesional dhe zhvillimit të vazhduar profesional të personelit”,* të ndryshuar.

**Rekomandimi 3 (Kriter bazë 1.1.1.2)**

Brenda vitit shkollor 2023-2024 të përmirësohet dokumentacioni i veprimtarisë dhe kontributit të përfaqësuesve të grupeve të interesit duke i publikuar vendimet e tyre edhe në web.

**Rekomandimi 4 (Kriter bazë 1.1.1.2)**

Në mbledhjet e Bordit drejtues duhet të firmosin edhe pjesëtarët e tjerë të bordit në procesverbalet e takimeve, gjatë vitit shkollor 2023-2024 e në vijim.

**Rekomandimi 5 (Kriter bazë 1.1.1.2)**

Në përfundim të vitit shkollor 2023 - 2024 e në vijim Komisioni i Etikës dhe Sjelljes të hartojë raportin vjetor të veprimtarisë së tij dhe t’ia paraqesë drejtorit të ofruesit të AFP-së.

**Rekomandimi 6** (Kriter plotësues 1.1.1.4)

Të publikohen në rrjete sociale aktivitetet e hartimit të planeve afatmesme dhe vjetore dhe rezultatet e mbledhjeve të Këshillit të Prindërve dhe Bordit të shkollës.

**Rekomandimi 7** (Kriter plotësues 1.1.2.3)

Gjatë vitit shkollor 2023-2024 e në vijim të publikohen në rrjete sociale rezultatet e funksionimit të Bordit të shkollës, Këshillit të Prindërve dhe Këshillit të Mësuesve.

**Rekomandimi 8 (Kriter bazë 1.2.1.3)**

Në planin afatmesëm të ardhshëm të vlerësohen të dhëna që kanë të bëjnë me ekonominë kombëtare në të gjitha kualifikimet profesionale që shkolla ofron.

**Rekomandimi 9 (Kriter bazë 1.2.2.1)**

Grupi i planifikimit dhe monitorimit të planit vjetor 2023-2024 të ketë në përbërje të tij drejtorin, nëndrejtorët, përgjegjësin e Njësisë së Zhvillimit, përgjegjësit e departamenteve, përgjegjësin e sektorit të financës, përgjegjësin e burimeve njerëzore dhe informacionit apo personat që ushtrojnë detyrat e përcaktuara për këto role, sipas Udhëzimit nr. 14, datë 27.5.2021, të ndryshuar.

**Rekomandimi 10 (Kriter bazë 1.2.2.1)**

Plani vjetor 2023-2024 e në vazhdim të firmoset nga kryetari i Bordit sipas Nenit 10, pika 6, të udhëzimit nr. 14, datë 27.5.2021, të ndryshuar.

**Rekomandimi 11** (Kriter plotësues 1.2.3.3)

Metodologjitë, procedurat dhe instrumentet për monitorimin dhe vlerësimin e proceseve të mësimdhënies dhe të nxënies, si dhe të rezultateve të tyre, të përfshijnë intervistat / pyetësorët për mësimdhënësit dhe nxënësit për vitin shkollor 2023-2024 e në vazhdim.

**Rekomandimi 12** (Kriter plotësues 1.2.3.5)

Gjatë vitit shkollor 2023-2024 e në vijim mësimdhënësit të përmirësojnë planin individual për monitorimin dhe vlerësimin ku të integrojnë masat e marra për të përmirësuar frekuentimin dhe rezultatet (në rastet që është e nevojshme).

**Rekomandimi 13 (Kriter bazë 1.4.1.6)**

Raporti i vetëvlerësimit i vitit shkollor 2022-2023 të publikohet në rrjetet sociale të shkollës.

**Rekomandimi 14 (Kriter bazë 1.4.2.1)**

Plani i përmirësimit të cilësisë të jetë pjesë e raportit të vetëvlerësimit të ngarkuar elektronikisht në *svet.al* në vitin e ardhshëm e në vazhdim.

**Rekomandimi 15** (Kriter plotësues 1.4.2.3)

Gjatë zhvillimit të procesit të vetëvlerësimit për vitin shkollor 2022-2023, në planin e përmirësimit të cilësisë të konsiderohen edhe rezultatet e monitorimit dhe vlerësimit të jashtëm, të dhënat për destinacionin e të diplomuarve/të certifikuarve.

**Rekomandimi 16** (Kriter plotësues 1.5.1.6)

Të firmosen vlerësimet e brendshme vjetore nga stafi nga viti shkollor 2023-2024 e në vazhdim.

**Rekomandimi 17** **(Kriter plotësues 1.5.1.7 i pa përmbushur)**

**Vlerësimi individual i stafit mësimdhënës dhe jo mësimdhënës të lidhet me nivelin e arritjeve të synimeve strategjike, të aktiviteteve, treguesve të përcaktuar në planin afatmesëm 2021-2025 dhe planin vjetor për vitin shkollor 2023-2024.**

**Rekomandimi 18** (Kriter plotësues 1.5.1.8)

Në vlerësimin e personelit mësimdhënës dhe jo mësimdhënës në vitin shkollor 2023-2024 e në vazhdim të përfshihen kritere që lidhen me mirëqenien e nxënësve.

**Rekomandimi 19** **(Kriter plotësues 1.5.3.1 i pa përmbushur)**

**Brenda vitit shkollor 2023-2024 të përfshihet në "Bibliotekën e praktikave më të mira", edhe metodika të mira të mësimdhënies dhe të nxënies, jo vetëm produkte të nxënësve.**

**Rekomandimi 20** **(Kriter plotësues 1.5.3.2 i pa përmbushur)**

**Praktikat dhe shembujt nga inventari i praktikave të mira të përdoren për të përmirësuar menaxhimin dhe proceset e mësimdhënies dhe të nxënit në shkollë.**

**Rekomandimi 21 (Kriter plotësues 1.6.1.5 i pa përmbushur)**

**Shkolla të planifikojë në projekt buxhetin e ardhshëm zërin për mbështetje financiare të programeve të zhvillimit profesional të nivelit drejtues për stafin mësimdhënës dhe jo mësimdhënës.**

**Rekomandimi 22 (Kriter bazë 1.6.2.2)**

Brenda vitit shkollor 2023-2024 drejtoria e IoAFP-së të krijojë procedura të plota dhe transparente për krijimin e të ardhurave dhe përdorimin e burimeve financiare si dhe të ketë procedura të qarta për mënyrën e përdorimit të naftës, peletes etj.

**Fusha 2. Marrëdhënia dhe bashkëpunimi**

**Rekomandimi 23** **(Kriter plotësues 2.1.2.4 i pa përmbushur)**

**Drejtoria e ofruesit të mbledhë informacione sistematike nga institucionet e vetëqeverisjes vendore mbi veprimtarinë dhe rezultatet e ofruesit të AFP-së (edhe përmes anketave mbi kënaqësinë për vitin shkollor 2023-2024).**

**Rekomandimi 24 (Kriter bazë 2.2.1.1)**

Partnerët dhe komuniteti vendas i biznesit të identifikohen qartë në planin afatmesëm të ardhshëm dhe në planin vjetor 2023-2024.

**Rekomandimi 25 (Kriter bazë 2.3.1.1)**

Grupet e interesit dhe partnerët nga komuniteti vendas dhe shoqëria civile, të identifikohen më qartë në planin afatmesëm dhe planin vjetor të ardhshëm.

**Rekomandimi 26** (Kriter plotësues 2.3.1.6)

Duke filluar nga viti shkollor 2023-2024 dhe në vijim, të dokumentohen informacionet e marra nga grupet vendase të interesit, komuniteti vendas dhe shoqëria civile mbi veprimtarinë dhe rezultatet e shkollës.

**Rekomandimi 27** (Kriter plotësues 2.4.1.1)

Partnerët, ofruesit kombëtarë dhe ndërkombëtarë të AFP-së, të identifikohen duke u listuar qartë në planin afatmesëm të ardhshëm dhe në planin vjetor 2023-2024.

**Rekomandimi 28** (Kriter plotësues 2.4.1.3)

Brenda vitit shkollor 2023-2024, shkolla të krijojë dosjen me rezultatet e bashkëpunimet me partnerë kombëtarë dhe ndërkombëtarë dhe t’i bëjë publike në faqet e web-it të shkollës dhe në mjediset e brendshme të shkollës.

**Rekomandimi 29** (Kriter plotësues 2.4.2.1.)

Në planin afatmesëm pasardhës dhe në planin vjetor 2023-2024 të identifikohen qartë institucionet arsimore kombëtare dhe ndërkombëtare, veçanërisht institucionet arsimore prej të cilave ofruesi i AFP-së regjistron nxënës dhe ato ku të diplomuarit e ofruesit të AFP-së do të vijojnë arsimimin e tyre.

**Rekomandimi 30 (Kriter plotësues 2.4.2.3 i pa përmbushur)**

**Nga viti shkollor 2023-2024 e në vazhdim partneritetet të jenë me fokus edhe për zhvillimin e përbashkët të programeve dhe shfrytëzimin e burimeve (të materialeve ndihmëse për mësimdhënien dhe materialeve mësimore).**

**Rekomandimi 31 (Kriter plotësues 2.4.2.3 i pa përmbushur)**

**Nga viti shkollor 2023-2024 e në vazhdim rezultatet e partneriteteve zyrtare me institucionet arsimore kombëtare dhe ndërkombëtare të dokumentohen dhe të publikohen.**

**Fusha 3 Kurrikula e zbatuar**

**Rekomandimi 32** (Kriter plotësues 3.2.1.2)

Rekomandohet që shkolla të ndërmarrë procedurat për sigurimin e më shumë pajisjeve të teknologjisë së informacionit dhe komunikimit dhe programe kompjuterike deri në qershor 2025.

**Rekomandimi 33** (Kriter plotësues 3.2.1.2)

Brenda vitit shkollor 2023-2024 të gjithë mësimdhënësit të përcaktojnë edhe rezultatet e të nxënit në fushën sociale dhe emocionale.

**Rekomandimi 34** **(Kriteret bazë 3.2.2.1 dhe 3.2.2.2)**

Brenda muajit qershor 2024 të realizohet matrikullimi i kafshëve, mbulimi i serave dhe padokut të kafshëve si dhe të krijohet vendi për magazinimin e ushqimit.

**Rekomandimi 35** **(Kriter bazë 3.2.2.2)**

Brenda afatit kohor qershor 2024, në bashkëpunim me shërbimin veterinar të realizohen programet vjetore të profilaksisë veterinare në kafshë.

**Fusha 4. Mësimdhënia dhe të nxënit**

**Rekomandimi 36 (Kriter bazë 4.2.1.2)**

Në planet vjetore të mësimdhënies dhe në planifikimin ditor të vitit shkollor 2023-2024 dhe në vijim në rezultatet e të nxënit të plotësojnë kriterin SMART duke shtuar afatin kohor.

**Rekomandimi 37** (Kriter plotësues 4.5.1.5)

Të krijohet sistemi i ngrohjes në ambientin e përshtatur si klasë në bazën eksperimentale brenda muajit qershor 2024.

**Fusha 5. Vlerësimi**

**Rekomandimi 38** (Kriter plotësues 5.1.3.3)

Brenda vitit shkollor 2023-2024 e në vazhdim portofolat e nxënësve të përmbajnë CV-në e tyre.

**Rekomandimi 39** **(Kriter bazë 5.1.7.1)**

Brenda vitit shkollor 2023-2024 e në vazhdim prindërit të informohen për kriteret, metodat, instrumentet dhe afatet kohore për vlerësimin e vazhduar dhe përfundimtar.

1. **VENDIMI PËR AKREDITIM**

Në bazë të raportit të akreditimit dhe propozimit të AKAFPK-së, Ministria e Ekonomisë, Kulturës dhe Inovacionit mori vendimin për **akreditimin me kusht** për ofruesin publik të AFP-së, Shkollën e Mesme Profesionale “Charles Telford Erickson”, Golem-Kavajë me Vendim Nr. 6569, datë 21.5.2024 për kualifikimet profesionale për të cilat ka aplikuar. AKAFPK ka lëshuar certifikatën e akreditimit me kusht, me nr. serie 13, datë 05.06.2024, me afat vlefshmërie deri më 20.11.2024.